**Mimoriadna výzva č. 1 / 2019 Fondu na podporu umenia**

Fond na podporu umenia (ďalej len „fond“) v súlade s ustanoveniami zákona č. 284/2014 Z. z. o Fonde na podporu umenia a o zmene a doplnení zákona
č. 434/2010 Z. z o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2013 Z. z. (ďalej len „zákon“) vyhlasuje **výzvu** na predkladanie žiadostí o finančnú podporu pre oprávnených žiadateľov v nasledujúcich podprogramoch:

|  |  |  |  |  |  |
| --- | --- | --- | --- | --- | --- |
| Podprogram | Predbežná suma určená na prerozdelenie v rámci podprogramu | Počet členov odbornej komisie posudzujúcich žiadosti | Začiatokpredkladania žiadostí | Uzávierka predkladania žiadostí | Termín zverejnenia rozhodnutia riaditeľa |
| 4.3 Vznik a prezentácia tvorby – tradičná kultúra | 4.3.1 Aktivity nezávislých profesionálnych zoskupení v tradičnej kultúre | **1 500 000 EUR** | **5** | **25.02.2019** | **25.03.2019** | **23.05.2019** |
| 4.3.2 Aktivity nezávislých neprofesionálnych zoskupení v tradičnej kultúre |
| 4.3.3 Tvorba, realizácia a interpretácia diel – tradičná kultúra |

Bližšie informácie k jednotlivým podprogramom Štruktúry podpornej činnosti na rok 2019 nájdete na webovom sídle fondu v časti Dokumenty – predpisy upravujúce podpornú činnosť: <http://fpu.sk/dokumenty-fpu/dokumenty>.

Žiadateľ je povinný podať žiadosť elektronicky prostredníctvom registračného systému FPU. V posledný deň výzvy je registračný systém otvorený do **15:00 hod.** stredoeurópskeho času (SEČ). Po elektronickom podaní žiadosti je potrebné doručiť kompletnú žiadosť spolu s povinnými dokladmi **najneskôr do termínu uzávierky predkladania žiadostí** (viď tabuľka) jedným z nasledujúcich spôsobov:

* Osobne, doručením do kancelárie FPU v čase od 13:00 do 15:00 hod.
* V elektronickej podobe prostredníctvom Ústredného portálu verejnej správy podľa [Pokynov k podaniu k elektronickej žiadosti FPU.](http://www.fpu.sk/attachments/article/85/FPU_%C5%BDiadatelia_Pokyny%20k%20podaniu%20elektr%20ziadosti_102017.pdf)
* Zaslaním na adresu FPU (rozhodujúci je dátum uvedený na poštovej pečiatke):

**Fond na podporu umenia**

**Cukrová 14**

**811 08 Bratislava**

Na obálku je potrebné napísať číslo programu/podprogramu. Podrobné informácie a zoznam povinných dokladov nájdete v [Zásadách poskytovania prostriedkov](http://www.fpu.sk/attachments/article/84/Zasady%20poskytovania%20prostriedkov_13092018_DEF.pdf).

Prílohy k žiadosti (ak nie je v Štruktúre podpornej činnosti FPU na rok 2019 pre daný podprogram uvedené inak), sa predkladajú **výlučne v elektronickej podobe** v registračnom systéme. Prílohy musia mať celkovo maximálne 10 MB, pričom každý žiadateľ môže priložiť maximálne 5 samostatných textových príloh (spolu to môže byť maximálne 20 strán textu) a 10 samostatných obrazových príloh (môžu to byť samostatné obrázky, alebo súbory obrázkov). Registračný systém FPU podporuje nasledujúce formáty textových súborov: Portable Document Format (PDF), Open Document Format (ODT), Office Open XML (DOCX) a nasledujúce formáty grafických súborov: Graphics Interchange Format (GIF), Portable Network Graphics (PNG), Joint Photographic Experts Group (JPG, JPEG), Tagged Image File Format (TIF, TIFF). Fond odporúča, aby žiadatelia prikladali prílohy k žiadostiam vo formáte Portable Document Format (PDF).

V prípade potreby a podľa časových možností poskytuje kancelária žiadateľom konzultácie k podaniu žiadosti predovšetkým telefonicky alebo prostredníctvom elektronickej pošty v pracovných dňoch v úradných hodinách, ktoré sú zverejnené na webovom sídle fondu. V odôvodnených prípadoch poskytuje kancelária aj osobné konzultácie, ktoré si možno dohodnúť elektronickou poštou alebo telefonicky na číslach uvedených na webovom sídle fondu. Predmetom konzultácie je najmä vysvetlenie vnútorných predpisov fondu súvisiacich s predkladaním žiadostí, s ich hodnotením a s poskytovaním finančných prostriedkov fondu. Konzultácie nie sú určené na zostavovanie a kontrolu rozpočtu k žiadosti, editovanie žiadosti v registračnom systéme fondu, kontrolu údajov v žiadosti pred jej podaním, ani na predbežnú kontrolu úplnosti žiadosti a jej príloh pred podaním žiadosti. Kontrolu správnosti údajov uvedených v žiadosti a úplnosti jej príloh vykonáva kancelária až po doručení žiadosti. Kancelária si vyhradzuje právo neposkytnúť konzultáciu z časových alebo priestorových dôvodov, alebo ak žiadateľ požaduje poskytnutie informácií, ktoré nie sú predmetom konzultácie.

Bratislava, 25.02.2019 Mgr. Jozef Kovalčik, PhD.

 riaditeľ Fondu na podporu umenia